钦定古今图书集成/方舆汇编/职方典/第1436卷 > 《府江》明·郭应聘
## 钦定古今图书集成/方舆汇编/职方典/第1436卷 > 《府江》明·郭应聘

府江上接漓水，下达苍梧，为广右咽喉江道绵亘五
百馀里，两岸诸猺獞依凭险阻，时时出没。东岸连富
川、贺县而北抵恭城，西岸连修仁、荔浦而南抵永安，
东则有上、中、下古折及桂冲、石峒、黄泥岭、葛家峒诸
巢；西则有大小黄牛、大小桐江及碌、象矶、马尾冲、
莲花汀等巢，而朦胧、仙回高、天、水浐二峒，与五指、白
冒之巢，皆为羽翼。江介诸岭，深箐蒙翳，白昼啸聚，猱
升蛇伏，一遇馀皇，钩而掠之，急滩之间，几为髑髅窟。
其最强者连藤峡，倚溪峒，纵横群邑。明成化初，都御
史韩雍征藤峡，先破修仁、荔浦，以翦羽翼，其斩获七
千有奇。雍既旋师，贼复蜂聚。都御史朱英下令抚之。
立山猺老李公著遣子投款，乞复县治为编氓。时参
议谢绶在行间，议城“立山”，遂以其地为永安州，而阳
朔邻邑诸峒亦以次就抚矣。弘正间，贼首韦万等围
永安州，流劫府江，指挥张敞为其害。都御史闵珪、陈
金后先兴师，讨平其党。嘉靖以来，贼复煽乱，贺县黄
峒巢、倪仲亮、邓良朝等聚众剽掠，僭称名号。都御史
张岳集兵破之，党与悉平。隆庆初，荔浦、永安之间，反
者四起。都御史谭纶檄总兵俞大猷画进剿计，诸所
筹画甚悉。会纶被召，而猷亦奉檄东征，事遂寝。逾年，
三峒贼攻荔浦县，城破古架村，兵民被戮者无算。西
岸仙回诸贼围永安州，复要执知州，掠其印。要厚赎，
始得出。当是时，道途梗塞，城门昼闭，永安修荔，几至
陆沉。隆庆初，古田师兴，议者谓府江患与古田等，宜
乘兵威并及之。都御史殷正茂是其议，迨师旋，则春
深水涨，兵不可举。而彪滩、龙头矶诸贼益肆，伤人掠
货，不可枚举。事闻，兵备副使陈其乐坐贬官。是秋，正
茂迁总督，以方伯郭应聘代巡抚。正茂与应聘决计
讨之。乃征汉、土官兵六万，以六年十月水陆分道而
进。三峒兵克古西、岩口、木鱼、青靛诸巢，西岸水兵克
太平、古冒、马尾、彪滩、仙回诸巢，东岸兵克黄峒、古榻、
水浐、河冲诸巢，贼大败。追及南源鸡笼山，复破之。凡
擒斩首从贼五千一百有奇，俘获四千馀名口。万历
元年乃议城昭平，设县治，“复添设参将，开通水陆诸
道。其各土司官，上中峒属之名色把总齐凯，领田一
万三千八百八十亩有奇。下峒属之土舍覃文举，领
田八千六百六十亩有奇。东岸属之土族岑仁，领田
一万五千二百亩有奇。西岸龙头矶诸兵，领田五千
一百九十亩有奇。仙回诸兵，领田八千二百六十亩
有奇。永安”高天古带诸兵领田二千二百亩有奇，各
画地分界，设保戍守。是年冬，阳朔，碎江贼廖金滥等
起，南源残孽复阴助之，袭古西岩口，据峰门山湾。应
聘发兵援之，千户张世勋冲锋手刃三贼，被创死，各
兵斩级二千馀颗，夺复峰门。应聘复檄参将王瑞统
兵合击之，遂破湾巢。南源贼首周公楼等愿自缚诣
降。移莫栋兵于山湾，分屯诸田，据永安，扼塞守之。复
遣总目覃满等破榕峒诸巢，即以满领其田。上中峒
獞目杨九昌等相率投招，愿输粮编户，府江悉平。